
								ที่ 76/2569
ข่าวประชาสัมพันธ์
สถานกงสุลใหญ่ ณ เมืองฟูกูโอกะ
--------------------------------
กงสุลใหญ่ฯ ร่วมกล่าวเปิดการประชุมนานาชาติวิศวกรรมชีวการแพทย์และให้กำลังใจเยาวชนไทย
ในการนำเสนอผลงานที่เมืองฟูกูโอกะ 

	เมื่อวันที่ 10 ตุลาคม 2569 นายโกศล สถิตธรรมจิตร กงสุลใหญ่ ณ เมืองฟูกูโอกะ ได้ร่วมกับนาย Masaru EGUCHI รองผู้ว่าราชการจังหวัดฟูกูโอกะ ศาสตราจารย์นายแพทย์สมเกียรติ วัฒนศิริชัยกุล นายกสมาคมวิศวกรรมชีวการแพทย์ไทย (Thai Biomedical Engineering Association - ThaiBME) 
และนาย Riichi Murayama อธิการบดีมหาวิทยาลัย Fukuoka Institute of Technology (FIT) กล่าวเปิด
การประชุมนานาชาติ “วิศวกรรมชีวการแพทย์” BMEiCon2026 (ครั้งที่ 18) ณ มหาวิทยาลัย FIT เมืองฟูกูโอกะ ซึ่งสมาคมวิศวกรรมชีวการแพทย์ไทยเป็นเจ้าภาพจัดขึ้นร่วมกับมหาวิทยาลัย FIT
	BMEiCon2026 (Biomedical Engineering International Conference) เป็นเวทีประจำปี 
ที่เปิดโอกาสให้นักวิจัย นักวิชาการ และ Startups ตลอดจนนักศึกษาในสาขาวิศวกรรมชีวการแพทย์ได้แลกเปลี่ยนและนำเสนอ/ประกวดผลงานหรือแนวคิดการผลิตผลงาน เพื่อยกระดับการดูแลและการใช้ชีวิตประจำวันของผู้ป่วยหรือผู้สูงอายุ เช่น อุปกรณ์ทางการแพทย์ และแอปพลิเคชันเพื่อสุขภาพ โดยในปีนี้ มีผู้เข้าร่วมกว่า 400 คน จาก 23 ประเทศ/ดินแดน อาทิ ไทย ญี่ปุ่น สหรัฐอเมริกา ออสเตรเลีย และไต้หวัน และมีผลงานมานำเสนอ/ประกวด 185 ชิ้น นอกจากนี้ ยังเป็นครั้งแรกที่มีการจัดเวทีคู่ขนาน International Biomedical Engineering Innovation Fair (BME IIF 2026) เพื่อให้นักเรียนในระดับมัธยมศึกษา/มหาวิทยาลัยนำเสนอบอร์ดนิทรรศการผลงานวิศวกรรมชีวการแพทย์ของตนเอง โดยมีผู้เข้าร่วมรวม 49 บูธ ซึ่งในส่วนของไทยเป็นนักเรียน/นักศึกษา
จากโรงเรียนสตรีวิทยา โรงเรียนราชินี โรงเรียนกรุงเทพคริสเตียนวิทยาลัย โรงเรียนสวนกุหลาบวิทยาลัย รังสิต โรงเรียนมัธยมสาธิตมหาวิทยาลัยนเรศวร โรงเรียนสาธิตมหาวิทยาลัยศรีนครินทรวิโรฒ ปทุมวัน โรงเรียนสาธิตมหาวิทยาลัยศรีนครินทรวิโรฒ ประสานมิตร โรงเรียนยุพราชวิทยาลัย โรงเรียนแก้งคร้อวิทยา โรงเรียนสาธิตมหาวิทยาลัยขอนแก่น มหาวิทยาลัยธรรมศาสตร์ มหาวิทยาลัยรังสิต และมหาวิทยาลัยเทคโนโลยีสุรนารี 
	ในโอกาสนี้ กงสุลใหญ่ฯ ได้กล่าวแสดงความยินดีกับการจัดงานฯ ซึ่งเป็น “กิจกรรมแห่งอนาคต” ที่มีขึ้นในช่วงเวลาที่เหมาะสม โดยเฉพาะสำหรับไทยกับญี่ปุ่นที่กำลังเผชิญความท้าทายร่วมกันทั้งประเด็นสังคมผู้สูงอายุ (ageing society) การเปลี่ยนแปลงโครงสร้างประชากร (demographic change) และ
การลดลงของประชากร (declining population) อีกทั้งกำลังเร่งหาเครื่องยนต์ทางเศรษฐกิจใหม่ เพื่อร่วมเฉลิมฉลองโอกาสการครบรอบ 140 ปี ความสัมพันธ์ทางการทูตระหว่างกันในปี 2570 ขณะที่ศาสตราจารย์นายแพทย์สมเกียรติฯ นายกสมาคมฯ ให้ข้อคิดเห็นว่า “หนึ่งในนวัตกรรมสามารถช่วยชีวิตคนได้นับพันๆ คน”  
	ภายหลังพิธีเปิดฯ กงสุลใหญ่ฯ ได้เยี่ยมชมและให้กำลังใจเยาวชนไทยที่มาร่วมจัดนิทรรศการแสดงผลงานในเวทีคู่ขนาน BME IIF 2026 นอกจากนี้ ยังได้ให้การต้อนรับทีม Baojai ผู้พัฒนาแอปพลิเคชัน 
และแหวน Baojai เพื่อดูแลผู้ป่วยซึมเศร้าและที่มีภาวะทางจิตใจและอารมณ์ ที่มาเข้าพบที่สถานกงสุลใหญ่ฯ เมื่อวันที่ 14 ตุลาคม 2569 โดยผลงานของทีม Baojai ได้รับรางวัล Platinum จากเวทีประกวดครั้งนี้ 
**********

